Saam maak hulle musiek . . .
JY LEES NOU Saam maak hulle musiek . . .
Die rock chick-violis en die operaster met die koöperasie-hemde. Annake de Villiers en Jannie Moolman is ’n wenspan wat werk, al gaan elkeen soms sy eie koers
Wat was jou beste Kersfees?
’n Bederf by die Caledon Spa saam met Jannie, stil en idillies.
Wat sal jou grootste geskenk wees?
’n Vliegkaartjie om om die wêreld te reis, maar vrede en geluk is genoeg vir my.
Wat sal jy vir Jannie gee?
As ek baie geld het,’n Bosveld-wildplaas, andersins naskeerparfuum. Beslis nie mooi hemde nie. Hy dra tog net daardie Johnson-hemde wat hy by die koöperasie koop!
My ma, Yvonne, is net ná my geboorte met kanker gediagnoseer. Ek het haar die eerste sewe jaar van my lewe min gesien, want sy was gedurig in die hospitaal. Sy wou nie gehad het hulle moet my hospitaal toe bring nie oor sy baie siek was. My ouma, Kay Fairley, het van Kaapstad af Bloemfontein toe gekom om my en my ouer boetie en sussie te versorg. Teen my agtste jaar het my ma herstel en ons moes haar van voor af leer ken. Dit was die bindingsproses wat ek ná geboorte moes gehad het. Dit het my hele lewe beïnvloed. Ek het gevoel sy verwerp my en ek was te klein om te besef sy was siek. Sy het haar bes gedoen om te vergoed daarvoor en my na musiekklasse rondgery. Sy het selfs klavierlesse geneem om my te kan help. Sy was ’n verpleegster en baie kwaai: Ons het baie gehaak.
Het dinge in jou afwesigheid verander?
Die Truk-orkes en die Nasionale Simfonie-orkes het ontbind. Dit was jammer, maar om in ’n orkes te speel was nie meer my droom nie. Ek het by Weiss Doubell se Pro Musica in Gauteng aangesluit. Dit was by een van ons uitvoerings dat ek Jannie ontmoet het.
Die groot liefde?
Ek was bang om gebind te word. Maar Jannie was anders. Toe ek hom leer ken, het ek reeds ’n plastiese chirurg gevra om my na my suster se troue te neem. Hy was skatryk en het belang gestel, maar my hart was klaar verlore. Ek en Jannie vul mekaar aan. Hy is gelykmatig en bekommer hom nie oor kleinighede soos ek nie. Hy maak altyd ’n plan en is meer buigsaam, terwyl ek meer gedissiplineerd is.
Toe kry jou loopbaan nog ’n kinkel?
Deel van my grensverskuiwing was die klassieke rock-produksie Sonder Grense by die Volksbladfees in 2003. Ek was nie gewoond om op die verhoog rond te beweeg nie en het die regisseur só geïrriteer dat hy later rooi kruise op die verhoog geplak het om my te wys wat ek moet doen. Daarna het ek in Rock Me Amadeus en Roll Over Beethoven in die Barnyard-teater in Gauteng geleer om nog gemakliker op die verhoog te wees en om sonder bladmusiek te speel.
Mis jy groot orkeste?
Ek is steeds lid van ’n paar klassieke orkeste. Orkes-optredes het my geleenthede gegee om verhoë te deel met internasionale sterre soos Josh Groban, Luciano Pavarotti, Helmut Lotti en Joshua Bell.
Jy tree ook baie saam met Steve Hofmeyr op?
Ek was nie voorheen ’n aanhanger nie, maar ek het nou baie respek vir die 100% toewyding aan sy gehoor en bewonderaars.
Jy het ’n spesiale band met jou viole?
Ek verkies my akoestiese viole. My elektriese viool het ’n harde, kunsmatige klank. Elke akoestiese viool het sy eie klank en die violis kan ’n sekere klank daaruit kry: Dis soos ’n violis se handtekening. My huisviool is in 1586 gebou. Dit het nie ’n handelsnaam nie, maar is ’n Italiaanse viool met ’n fantastiese klank. Dit het aan my eerste musiekonderwyser, Abrie de Wet, behoort en ek het jare aan hom gekarring om dit aan my te verkoop. Dis te kosbaar om mee te reis. My optree-viool is ’n goeie Duitse viool.
Ek begin ál meer in ’n sakerigting dink. Dit sal met musiek verband hou. Ons wil met ’n gesin begin, maar dan sal ek nie so baie kan toer nie. Kinders sal ’n groot kopskuif vir ons wees, maar ons biologiese horlosie stap aan: Ek is 32 en Jannie 40.
Wat kan ons van jou nuwe CD verwag?
Santa’s Violin word einde November uitgereik. Dis ’n instrumentale album met Kersfees-gunstelinge soos Koos du Plessis se “Somerkersfees”, “Stille Nag”, “Jerusalem”, “Herders op die ope velde”,’n paar Boney M-Kersfeestreffers en klassieke Kersliedjies soos “Little Drummer Boy” en “Jingle Bells”. Ek doen dit in samewerking met Swartland Wyne om geld in te samel vir die Rapport Onderwysfonds.
KOS: Witvleis, seekos, oesters
MUSIEK: Ladies in Lavender se klankbaan of Elgar se enigma-variasies
FLIEK: Love Actually
BOEK: Speur- en avontuurverhale soos Along Came a Spider van James Patterson
AKTEUR: Jack Nicholson
AKTRISE: Nicole Kidman
OOMBLIK: In Kirstenbosch by die Josh Groban-konsert het dit gereën terwyl hy “Remember When It Rains” gesing het.
PLEK: Voëlklipstrand op Hermanus, my kinderdae-vakansieplek
Die man met die kenmerkende Johnson-hemde wat hy by die koöperasie koop, is pure boerseun. Maar Jannie Moolman is ook een van ons mees bekroonde tenore. Ons het hom die afgelope paar jaar opnuut leer ken as ’n sanger wat moeiteloos van opera na ligter musiek kan beweeg. Dis ’n skuif waaroor hy steeds gekritiseer word. Maar hy het vrede gemaak met kritici se menings. Met die subsidies vir operas wat opgedroog het, het hy finansieel nie ’n keuse gehad nie. En saam met die wending in sy loopbaan het ’n fyn blonde violis sy lewe nuwe dimensie kom gee. Hy het Annake die eerste keer raakgesien toe sy sewe jaar gelede in die Roodepoort-stadsteater in Weiss Doubell se konsertweergawe van La Bohème opgetree het. Hy het gedink die violis in die musiekput is oulik en by die partytjie agterna het hulle lekker gekuier. Hy het kontak behou, maar haar eers twee maande later uitgevra. Daarna was hulle onafskeidbaar.
Het sy jou oorrompel?
Ons werk saam, kuier saam, baklei soms, maar ons is pasmaats. Sy is vol pret . . . soms befoeterd ook. Ons deel ’n passie vir musiek en albei ons loopbane het van klassiek na ligte musiek gestap.
Jou loopbaan het jou eerste huwelik geknou?
Ek was lang tye weg van die huis en dit was moeilik vir Karin. Dit het beslis ’n invloed gehad. Ek is jammer daaroor, maar ’n mens maak foute en jy moet aangaan.
Van watter groot operarol droom jy?
Ek het hier en in Europa al die meeste groot tenoor-rolle gesing, maar ek sal graag eendag prins Kalaf in Turandot wil sing.
Ek wil nog musiekmylpale bereik, maar eintlik wil ek net gelukkig wees. Ek is tevrede met wie ek is en waar ek nou in my lewe is.
Jy lyk so vroom, maar jy is onnutsig?
Ek was ’n baie stoute kind. ’n Onderwyser het my sommer by voorbaat pakgegee ingeval ek dalk iets gedoen het waarvan hy nie weet nie. Ek werk hard, maar kuier soms ook lekker.
Ek kyk rugby. Soos die meeste Suid-Afrikaanse seuns het ek ook daarvan gedroom om eendag op Loftus te speel. Ek het darem soms vir die Hoërskool Ladysmith se eerste span uitgedraf en op universiteit vir die koshuis en soms vir die onder 20-span.
Jy het al vir Pavarotti gerepeteer?
Met sy eerste besoek in 1996 het ek op Loftus sy repetisies vir hom gedoen. Voor sy opening het hy seker gemaak alles is reg. Hy het nie eers erkenning gegee aan my teenwoordigheid nie. Ek het hom as baie knorrig ervaar. Ek was teleurgesteld, maar ek bewonder steeds die talent wat hy gehad het
Is jy opgewonde oor die blomtydperk in plaaslike musiek?
Dis ’n borrel wat opbou en gaan bars. ’n CD het ’n luukse item geword. Die nuwe kredietwet het reeds ’n invloed op verkope. Daarby neem lang speelvakke van musiekblyspele soos The Lion King en die besoek van internasionale sterre groot happe uit mense se vermaakbegrotings.
Ek probeer om my nie daaraan te steur nie. Soms word jy geprys en soms afgekraak. Ek moet voldoen aan my eie standaard. Toe ons 4Werke-vertoning (saam met Sunette Bridges, Karla du Plessis en Annake) by verlede jaar se KKNK so skerp gekritiseer is, het ek weer besef resensente het nie altyd die nodige diepte en agtergrond nie. Ek het my misnoeë uitgespreek teenoor die betrokke resensent en Sunette Bridges het hom ook ingevlieg. Ek dink ’n mens het die reg om te kla, maar daar is perke. Ek het hom later verskoning gevra vir my krasheid. Maar ek dink hy het die boodskap gekry.
Is jy bly jy het genres oorkruis?
Sedert die middel negentigs het die staatsubsidies vir opera opgedroog. Ek kon nie meer as operasanger alleen oorleef nie. Ek sing steeds opera as die geleentheid daar is, maar ek het baie respek vir kommersiële musiek gekry. Ek geniet dit. Maar ek sorg dat ek altyd in my vertonings ’n klassieke element het. Daarmee wil ek mense wat nie andersins in klassieke musiek sou belang stel nie, daarvan leer.
Die stemafrigters Gudrun Barella, Marita Napier en Eric Muller.
Is Europa nie meer vir jou ’n opsie nie?
Ek het van 1994 tot 2001 gereeld daar opgetree. Ook in Brittanje, Hongkong en China. Ek was nog nooit spyt ek het dit gedoen nie. Ek sal weer daar gaan sing, maar ek wil nie ’n lewe daar maak nie. My lewe is in Afrika waar ek ’n Afrika-sonsopkoms kan sien en die stof en beesmis kan ruik. Ek hou van die bos en van jag en visvang.
Wie is jou naaste familie?
My ouers, Petrus en Betsie Moolman, wat op Newcastle boer, en my ouer broer, Soon, en ouer suster, Magda, wat albei onderwysers is.
Jy en Annake sluit die jaar besig af?
Ons gaan onder meer by Hartenbos, Mosselbaai en langs die Weskus toer met Jannie Moolman en die broers (Cobus en Christo Snyman).
Ons gaan vanjaar na familie op George vir ’n tradisionele Kersfees met ’n boom en geskenke.
’n Wildplaas, lekker kos en beslis vrede.
Wat sal jy vir Annake koop as jy baie geld het?
Sy is mal oor reis. Ek sal ’n eilandvakansie bespreek.
KOS: Pap en wors
FLIEK: Star Wars
BOEKE: Nie-fiksie en biografieë
WOORDE: “May you live in interesting times” - Chinese gesegde
MUSIEK: Van jazz tot opera en country
AKTRISE: Michelle Pfeiffer
AKTEUR: Nicolas Cage, Jack Nicholson
OPERASANGER: Placido Domingo